Papersnake/gushiwen huggingface dataset:
孙集仙世领东海
宋祁（宋代）

云岊苍郁照城郛，奕叶乡州拥使符。
昼绣愈知今日贵，子庭犹忆向时趋。
故新笥绶薰相续，前后郊棠影不孤。
绛帐诸生今史氏，炙青容补世家无。
冬景八首 其七
黄文仪（清代）

倚栏日日看云行，风动疏林鹤梦惊。旷野萧条晨雾重，江村冷寂暮烟生。

绿落苔枯山露骨，冰坚地冻水无声。铅华剥尽天涯色，松柏留青老气横。
赠崔秋浦其二
李白（唐代）

崔令学陶令。
北窗常昼眠。
抱琴时弄月。
取意任无弦。
见客但倾酒。
为官不爱钱。
东皋春事起。
种黍早归田。
和巩使君释奠韵
虞俦（宋代）

畴昔东家一亩宫，推尊昭代比天崇。
弦歌未辍文斯在，俎豆亲天献有终。
采藻载歌思泮水，浴沂行咏舞雩风。
自惭谬玷诗书走，未羡诸儒舍盖公。
偈颂五十一首
释大观（宋代）

三百余会，尽是死句。
娑罗树间，翻成活句。
活中死，死中活，
水绿山青，开宽地阔。
再用前韵以谢诸公见答之什
郭印（宋代）

三贤富文词，献笑发其端。
瓦砾换琼瑶，光照窗几寒。
荧煌句中眼，真透祖师关。
孺子或可教，倾倒无用悭。
嗟余腹空虚，思苦言亦艰。
岂如新诗章，字字珠走盘。
同门法禁严，欲往心未安。
跬步乃千里，彷佛闻笑言。
凭谁写胸臆，锦囊去复还。
步海吾岂惮，波澜时一观。
又前韵 其二
项安世（宋代）

桃花扇底画楼心，个个三千只一身。可是从来多薄命，枉将颜色似东邻。
上之回
李白（唐代）

三十六离宫，楼台与天通。
阁道步行月，美人愁烟空。
恩疏宠不步，桃李伤春风。
淫乐意何极，金舆向回中。
万乘出黄道，千骑扬彩虹。
前军细柳北，后骑甘泉东。
岂问渭川老，宁邀襄野童？
秋暮瑶池宴，归来乐未穷。
雨中花·剪翠妆红欲就
晏殊（宋代）

剪翠妆红欲就
折得清香满袖
一对鸳鸯眠未足
叶下长相守
莫傍细条寻嫩藕
怕绿刺、□（上“四”下“娟”之右半）衣伤手
可惜许、月明风露好
恰在人归后
偈倾一百三十三首
释法薰（宋代）

四月十五同结，此土西天不别。
杀尽安居，只得一橛，
杨花不是天边雪。
望蓬莱·修练者
王哲（金朝）

修练者，四事倒颠论。地水火风应化去，色声香味怎生存。方是应良因。全得得，窈默与冥昏。慧性来回清净路，真灵出入妙玄门。空外九光
颂古五十七首
释道昌（宋代）

前面有虎，元来是汝。
更问如何，冤苦冤苦。
到郡城忆江钓
丘葵（宋代）

谁使入州府，被人嫌我真。未归江上钓，且作梦中人。

一片沧浪石，百年泡幻身。知心惟白鹭，相忆伴经纶。
大司马叶丈大中丞周丈同时被谤奉留有寄
唐伯元（明代）

司马勋名宇宙间，中丞镇静万人欢。遥传塞外空豺虎，共说军中有范韩。

箧满谤书增倚重，天扶明圣惜才难。即看河套天王地，乘胜长驱破可汗。
贺范安抚上事十绝 其四
项安世（宋代）

泥仙高退故难量，国子先生更善藏。不枉中朝推范吕，小申公畔有荥阳。
送贺秘监归会稽诗
王浚（唐代）

业盛王公秩，名高绛老年。遗荣谢圭组，得志学神仙。

去国风为驭，还乡海作田。何当曳凫舄，万里更朝天。
花心动·粉堞云齐
佚名（宋代）

粉堞云齐，度清笳、愁入暮烟林杪。素艳透春，玉骨凄凉，勾带月杪生早。江天苍莽黄昏後，依然是、粉寒香瘦。动追感、西园嫩约，夜深人悄。记得东风窈窕。曾夜踏横斜，醉携娇小。惆怅旧欢，回首俱非，忍看绿笺红豆。香销纸帐人孤寝，相思恨、花还知否。梦回处，霜飞翠楼已晓。
濉阳八景 其七 长吉晓钟
黄元实（元代）

沈沈绀宇据城阜，屹屹云楼挹星斗。画廊风静木鱼閒，青山日出华鲸吼。

蒲山蒲谷俱闻声，随叩随应何容情。唤回迷途有归客，一滩月色浮空明。
别彦文
刘敞（宋代）

兔园风物共追游，直自霜秋到麦秋。何故临岐犹有恨，未曾携手上商丘。
游灵隐寺，得来诗，复用前韵
苏轼（宋代）

君不见，钱塘湖，钱王壮观今已无。屋堆黄金斗量珠，运尽不劳折简呼。

四方宦游散其孥，宫阙留与闲人娱。盛衰哀乐两须臾，何用多忧心郁纡。

溪山处处皆可庐，最爱灵隐飞来孤。乔松百尺苍髯须，扰扰下笑柳与蒲。

高堂会食罗千夫，撞钟击鼓喧朝晡。凝香方丈眠氍毹，绝胜絮被缝海图。

清风徐来惊睡馀，遂超羲皇傲几蘧。归时栖鸦正毕逋，孤烟落日不可摹。
陶渊明己酉重九诗一首某以此年此日舟次吉水距永和财一程耳辄用其韵先寄二兄十三弟并呈提举七兄
周必大（宋代）

王觐十五载，归来稀旧交。我鬓昔已华，今兹固宜凋。

去国甫重五，还家倏登高。永和有兄弟，咫尺如烟霄。

缅怀江东使，地远心更劳。遥知上翠微，江山胜金焦。

岂无茱萸酒，望望心郁陶。相从会有日，永矣非一朝。
周待制淙挽诗
薛季宣（宋代）

昭代开昌运，名臣取世资。权谋乘保障，弹压治京师。

方接清风会，俄惊汗漫期。此情谁与论，虞殡属篇诗。
再次前韵六首 其六
张嵲（宋代）

晴空杳杳冥鸿远，阿阁沉沉社燕回。酬酢风光堪一醉，却虞蜂蝶浪相猜。
颂古 其九十四
释道颜（宋代）

小鱼吞大鱼，门上钉桃符。邪魔俱不入，佛法也消除。
游破山寺用常少府韵
斌良（清代）

北郭崦嵫接，支筇访道林。潭空千月印，寺辟万松深。

藓碣通禅悟，风幡见佛心。悠然攒玉槊，天半凤鸾音。
一落索
李元膺（宋代）

天上粉云如扫。放小楼清晓。古今何处想风流，最潇洒、龙山帽。

人似年华易老。且芳樽频倒。西风于我更多情，露金靥、篱边笑。
送李厚秘校赴相州户曹
强至（宋代）

迎妇金貂宅，之官铜雀台。
俱新是婚宦，有素独怜才。
簿领时能拨，图书日可开。
无劳叹州县，自足脱尘埃。
朝天宫习仪和甘司空几山韵三首 其一
孙承恩（明代）

大礼展仙宫，瞻天咫尺东。衣冠明旭日，环佩散微风。

覆载功难报，黄虞道正隆。祗应勤颂祷，想见万方同。
酒席赋得匏瓢
郑审（唐代）

华阁与贤开，仙瓢自远来。幽林尝伴许，陋巷亦随回。

挂影怜红壁，倾心向绿杯。何曾斟酌处，不使玉山颓。
赠张次律司理三首
赵蕃（宋代）

长沙有贤掾，京兆出名门。
笔力追前辈，阴功及后昆。
龙门首加荐，枢府旧弥敦。
看即飞腾去，宁当寻尺论。
即事
章甫（宋代）

平边活国不关侬，昼永新添炙背功。
鸠妇仳离天欲雨，鹊巢低稳岁多风。
一弹指顷韶光半，微破颜时梦事空。
但得余生无病恼，从渠南北与西东。
减字浣溪沙（十五之六）
贺铸（宋代）

莲烛啼痕怨漏长。吟蛩随月到回廊。一屏烟景画潇湘。

连夜断无行雨梦，隔年犹有著人香。此情须信是难忘。
幽趣十二首 其六
郑刚中（宋代）

幽趣无人会，欣然自解颜。雨来飞鸟急，沙静小鱼闲。

翠滴峰峦表，香霏草木间。吾心久忘物，物意苦相关。
寄题李烟客水西别业步元韵五首 其五
邓云霄（明代）

长日烟霞伴睡，中宵水月开扉。借问王孙何事，芳草萋萋未归。
棠梨白头公
陈昌（明代）

唐家羯鼓寝园空，犹有棠梨一树红。幽鸟似关兴废事，白头无语立东风。
菩萨蛮·绿阴寂寂樱桃下
陈克（宋代）

绿阴寂寂樱桃下。盆池劣照蔷薇架。帘影假山前。映阶红叶翻。芭蕉笼碧砌。猧子中庭睡。香径没人来。拂墙花又开。
喜待制王丈归自夔门
喻良能（宋代）

三年遥望瞿塘峡，独立西风首重回。
一骑扁扁飞诏去，片帆重重下江来。
平生不愿侯万户，今日重欣酒一杯。
闻道日边催觐速，不须归路更徘徊。
万年春·云海蓬莱
姬翼（元代）

云海蓬莱，瑶林琼树真仙种。彩鸾金凤。来往相迎送。说与人间，不信成无用。尘情重。牛毛冗冗。争作槐根梦。
和大光道中绝句
陈与义（宋代）

已费天工十日晴，今朝小雨送潮生。
转头云日还如锦，一抹葱珑画不成。
秀峰上方
李复圭（宋代）

吴王昔日馆娃宫，殿阁鳞差轶碧空。
寂寂香魂招不得，惟馀松柏韵天风。
袁州有警不见舍弟銈消息
郭钰（元代）

客行何仓皇，挽衣问消息。答云避寇初，元戎先我出。

峨峨宜春台，烈火半天赤。双龙蓄云雨，不救烟焰赫。

城中千万家，大半歼锋镝。前者见令弟，少髭而白皙。

语语达人情，谋身岂云失。间道苟无虞，生死候明日。

仓卒弃吾儿，君弟我何及。挥手谢客行，奋飞恨无翼。

复恐老亲闻，黄昏掩残泣。
资福寺罗汉阁
方信孺（宋代）

千柱依然跨宝坊，庭前柏子久荒凉。
明珠白璧无人识，赖有斯文万丈光。
百字令 庚申闰中秋和其年
曹贞吉（清代）

月如无恨，便清辉万古，长圆难缺。昔我来思浑不记，瓜果中庭重设。

身世斜阳，悲欢逝水，鬓有星星发。惊闻人语，今年两度佳节。

却忆去岁中秋，轻云薄雾，黯黮芙蓉阙。造物多情还补得，泼眼明蟾奇绝。

再舞霓裳，平分桂影，疑对千峰雪。重阳迟了，几行白雁能说。
游白牛岩用前游韵 其二
丘逢甲（清代）

万方多难此登楼，眼底云山翠欲流。欲吊红棉旧吟客，落花飞絮满江头。
送张仲实游姑苏
连文凤（宋代）

君本吴下居，复作吴下游。
爱此山水怪，役役不得休。
卓哉太史公，涉猎纵冥搜。
往躅谁能追，而有苏子由。
寥寥百载后，渺涉皆予愁。
江南地益卑，士羽日益媮。
此行数百里，不过三两州。
欧韩不复作，去去将奚求。
倘君有所得，归以发我幽。
巫山神女诗
华镇（宋代）

巫娥美无度，绰约姑射伦。冰雪照肌骨，被服丹霞裙。

兰膏皆臭照，天香有清芬。手提瑶华枝，乘鸾弄氤氲。

缅邈相光彩，杳然丧尘纷。楚王梦见之，三岁情如醺。

伊人竟何许，宛在阳台下。宋生未见称，朝暮自云雨。
游东坡十一绝 其十一
王十朋（宋代）

向来茅屋仅容身，今日祠堂高更新。费尽丹青传不得，灵台一点与精神。
赠桂琴隐先生
傅子云（宋代）

五载飞鹰迅，孤踪病马羁。
望东尝把酒，倾盖便论诗。
玉在山俱润，泉寒练正垂。
二雏方刷翼，行矣陟天池。
宫词
王仲修（宋代）

乘舆前殿退朝初，玉案焚香午漏余。
三省奏来祥瑞事，编排付与内尚书。
句
吴淑（宋代）

晓羹沉玉杵，寒鮓叠金绵。
寄庭佐弟 其二
彭汝砺（宋代）

幸免葬鱼腹，更难骑虎头。少狂真忍耻，老退似包羞。

蓬苇径非远，桑麻田可求。浮生一箭速，火急为兄谋。
赠毛侍御孺初视漕
董其昌（明代）

绣斧巡方宠命新，勋名宁独挽漕论。能将一掬桐江水，直洗频漕虏骑尘。

塞北行闻驰赤羽，江南闾左有黄巾。关心圣主宵衣日，庙算繇来倚重臣。
绝句六十四首
张伯端（宋代）

修行混俗且和光，圆即圆兮方即方。
显晦逆从人莫测，教人争得见行藏。
和上维道祈雨有应
张耒（宋代）

江乡长夏亢阳骄，太息秋原稻穗焦。
暑气暮收秦地火，雨声秋响浙江潮。
夜斋凉送檐间滴，晓枕清闻竹上飘。
椒醑礼神惭德薄，圣朝当宁四时调。
方上人上蒋山兼寄痴绝顽石
释居简（宋代）

辟初爷向诸方求，那堪同来打爷州。只今又入钟阜去，从爷至爷无时瘳。

待欲商评者两爷，只有知非无肯诺。痴叟顽翁旧同梦，知我从来无鼻孔。
摸鱼儿 和孙霁窗
张矩（宋代）

渺长江、浩无今古，悠悠经几流景。桥家松竹知何在，寂历丹枫如锦。行阵整。想斗舰连艘，谈笑烟灰冷。寒光万顷。算只有当年，暮天霜月，惨澹照山影。
元戎队，画角梅花缓引。楼船飞渡波稳。中流击楫酬初志，此去君王高枕。应暗省。使万里尘清，谁逊周公瑾。勋名不泯。看阳蛰潜开，老龙挟雨，渊睡为民醒。
李叔器方养源叔器之侄填载酒饯余于思敬亭
赵蕃（宋代）

倦客理舟楫，高情携酒肴。
有亭当水澨，共步转江皋。
我已乘流去，渠犹伫立劳。
风前醉难倚，月照首频搔。
驿舍海棠已过有感
陆游（宋代）

凄凉古驿官道傍，朱门沈沈春日长。
暄妍光景老海棠，颠风吹日满空廊。
物生荣悴固其常，惜哉无与持一觞。
游蜂戏蝶空自忙，岂知美人在西厢。
我虽已老犹能狂，伫立为尔悲容光。
盛时不遇诚可伤，零落逢知更断肠。
满庭芳（催梅）
葛立方（宋代）

霜叶停飞，冰鱼初跃，梅花犹闷芳丛。剪酥装玉，应为费天工。争奈江南驿使，征鞍待、一朵香浓。凭谁报，冰肌仙子，闻早驾飞龙。

溶溶。春意动，寒姿未展，终愧群红。与斩新来上，开伴长松。要看黄昏庭院，横斜映、霜月朦胧。兰堂畔，巡檐索笑，谁羡杜陵翁。
戏题僧庵
陆游（宋代）

致虚守静气常全，家付儿孙命委天。
梦事只堪高卧看，危途谁委疾行先？独辕短棹聊乘兴，野草幽花自斗妍。
数宇漫留僧壁去，与身闲作後身缘。
次韵和酬
释契嵩（宋代）

严维灵彻出山时，避雨曾闻碍木枝。几杪霜寒何足畏，管中春色已堪吹。

风含钟韵凝还散，水结溪声咽又悲。斗草野游君莫笑，初平元是牧羊儿。
答许景亮
贺铸（宋代）

东嘉海上孕瓌怪，之子人英晦当代。
发之辞章聊一噫，雷鼓霜钟警聋聩。
投吾夜光敢不拜，相期过高幸少杀。
君家风鉴严简汰，顾吾衰迟积尪瘵。
久隐墙东慕牛侩，绝望仲华安石辈。
老矣狂奴犹故态，清思屡遭俗子败。
絮衣棘径动罥碍，京尘浼人更难奈。
行拏一舟犯滂湃，五斗无余杂糠稗。
全家饫飧云梦{上艹下豈}，黄鹤登临指天外。
燕子西飞书可待，访吾少明安好在。
余明远订游庐山
董嗣杲（宋代）

清谈得子夜已中，彼此历叙平生穷。
知子曾为四明客，亦曾献赋明光宫。
万人海里不相逢，狂游却向江城同。
寻盟要采庐山杞，香炉峰顶烟生紫。
便从山北过山南，趁取春光攒桃李。
洗心涤虑先漱齿，况是天下第一水。
游东禅院
王某（宋代）

曲曲青溪叠叠山，石门深处有禅关。
我心自得閒滋味，坐听风口尽日还。
浣溪沙·庭院沉沉白日斜
夏言（明代）

庭院沉沉白日斜，绿阴满地又飞花。瞢腾春梦绕天涯。
帘幕受风低乳燕，池塘过雨急鸣蛙。酒醒明月照窗纱。
五杂俎 其二
黄谏（明代）

五杂俎，锦回文。往复还，戍边军。不得已，要和亲。
咏兰
徐鹿卿（宋代）

丛兰抱幽姿，结根托山壤。所据良孤高，其下俯深广。

云气接清润，雨露从资养。虽然翳深林，未肯群众莽。

轮蹄纷紫陌，谁此事幽赏。幽赏纵不及，香风自来往。
蕙林
释居简（宋代）

薰有腾芳蕙，莸无砌埒金。绿窗涵一镜，朱户掩双岑。

度土观肥瘠，移根较浅深。不愁新绿暗，长恐软红侵。

剪翠滋繁露，留芬引碧浔。芝兰元并德，姚魏不同心。

暑战知勍敌，霜零抚壮襟。晓梳风猎猎，晚沐雨森森。

草色分春思，苔痕借夕阴。缀丛流夜照，拥砌递秋吟。

佳树青油幕，幽泉绿绮琴。帐空从鹤怨，盟在听鸥寻。

触胜齐蛮负，骚亡甚雅沉。吮香须细写，搔短惬芳簪。

野逸勤招隐，清狂苦不禁。悠然饱风味，送目挂岑崟。
感咏十解寄呈杨安抚 其九
白玉蟾（宋代）

跃马西湖道，载酒湖水滨。一蝶忽花下，招之论大椿。
题画
陈烓（明代）

老树悬崖叶半秋，草亭三面枕寒流。钓船归去斜阳尽，惟有青山对白鸥。
秋怀二首示陈李二省曹 其二
周紫芝（宋代）

细数平生旧，谁人到白头。飘零无藉在，生死任羁愁。

太白今诗伯，元龙昔胜流。吾衰已如许，何得奉君游。
拟关龙逢行歌
苻朗（魏晋）

造化劳我以生。休我以炮烙。
腊月十四夜翠庭主会泛江以欲问吴江别来意为韵 其二
陈烓（明代）

冬去春复来，乾坤有常运。达人体自然，百年付良酝。

静夜江有声，微云月生晕。相逢且尽欢，得丧何须问。
系舟
詹羲（宋代）

石廪岩前系小舟，娟娟明月照清秋。仙人一夜吹长笛，三十六峰云尽收。
念奴娇（丙午和朱希真老来可喜韵）
李曾伯（宋代）

云胡不喜。得抽脚篮中，安身局外。世路风涛都历遍，几度眉攒心碎。八尺滕床，二升粟饭，方寸恢余地。翻云覆雨，从伊造物儿戏。

不见刻木牵丝，鸡皮鹤发，弄罢寂无事。随分风光堪领略，聊放疏狂些子。刘项雌雄，跖颜修短，无彼亦无此。茅檐高卧，不知春到花底。
石笋
刘昭禹（唐代）

千古海门石，移归吟叟居。窍腥蛟出后，形瘦浪冲馀。

工语宁无玉，僧知忽有书。好期仙者叱，变化向庭隅。
题李十八知常轩
黄庭坚（宋代）

身心如一是知常，事不惊人味久长。
盖世功名棋一局，藏山文字纸千张。
无心海燕窥金屋，有意江鸥傍草堂。
惊破南柯少时梦，新晴鼓角报斜阳。
送臻上人还云山
强至（宋代）

半岁风埃地，终朝云水情。
身兼飞锡健，眼向故山明。
不改禅衣色，从来野橐轻。
烦师伴猨鸟，两耳厌车声。
纪罗杨二子游南岭石人峰
杨万里（宋代）

二子同游石人峰，深行翠筱黄茅中。
初嫌微径无人踪，行到半岭径亦穷。
来时犹自闻鸡犬，且行且语不觉远。
上头无梯下无岸，前头难攀後难返。
黄茅翠筱深复深，忽有笛声出暗林。
草根一把牛骨骼，血点溅地惊人心。
二子相看面无色，疾趋山後空王宅。
野僧闻此叫绝天，拊破禅床椎倒璧。
荒山岂有吹笛声，乃是卧虎鼻息鸣。
二子归来向侬说，犹道兹游最清绝。
兹游清绝岂不佳，二子性命如泥沙。
题涵碧亭
吴芾（宋代）

几年涵碧亭，吾亦屡来往。
当暑既难逃，斯亭尤可赏。
清照心胆寒，凉侵毛骨爽。
我方困长涂，且此休尘鞅。
五十初度时在昌平
顾炎武（明代）

居然濩落念无成，隙驷流萍度此生。
远路不须愁日暮，老年终自望河清。
常随黄鹄翔山影，惯听青骢别塞声。
举目陵京犹旧国，可能钟鼎一扬名。
题汪季路尚书所藏米元晖蒋山出云
楼钥（宋代）

龙盘往昔名钟山，云起从龙意自闲。
肤雨须臾成戴帽，坐看膏雨满人间。
和荅诗十首 其三 荅桐花
白居易（唐代）

山木多蓊郁，兹桐独亭亭。叶重碧云片，花簇紫霞英。

是时三月天，春暖山雨晴。夜色向月浅，闇香随风轻。

行者多商贾，居者悉黎氓。无人解赏爱，有客独屏营。

手攀花枝立，足蹋花影行。生怜不得所，死欲扬其声。

截为天子琴，刻作古人形。云待我成器，荐之于穆清。

诚是君子心，恐非草木情。胡为爱其华，而反伤其生。

老龟被刳肠，不如无神灵。雄鸡自断尾，不愿为牺牲。

况此好颜色，花紫叶青青。宜遂天地性，忍加刀斧刑。

我思五丁力，拔入九重城。当君正殿栽，花叶生光晶。

上对月中桂，下覆阶前蓂。汎拂香炉烟，隐映斧藻屏。

为君布绿阴，当暑荫轩楹。沈沈绿满地，桃李不敢争。

为君发清韵，风来如叩琼。泠泠声满耳，郑卫不足听。

受君封植力，不独吐芬馨。助君行春令，开花应晴明。

受君雨露恩，不独含芳荣。戒君无戏言，剪叶封弟兄。

受君岁月功，不独资生成。为君长高枝，凤皇上头鸣。

一鸣君万岁，寿如山不倾。再鸣万人泰，泰阶为之平。

如何有此用，幽滞在岩坰。岁月不尔驻，孤芳坐凋零。

请向桐枝上，为余题姓名。待余有势力，移尔献丹庭。
范仲成约非晚过颖昌留数日因邓兵还追用前韵寄之
邹浩（宋代）

勿叹卞和犹抱玉，勿嘲扬雄未丹毂。由来识拔须待时，阨穷不是男儿辱。

相逢相别竟匆匆，赖有好诗藏敝簏。居然成诵想英标，杀马无因愧持禄。

还家青镜览形容，鞍上岂徒消髀肉。故人要我泛西湖，万顷瀰漫浸天渌。

坐中寂寞欠车公，只应冒雪歌黄竹。从今尘榻扫南窗，日俟高车起耕牧。

悬知乐事与众分，把盏追论灯下菊。
九日惟敬置酒与张刘管张四山人同赋
欧大任（明代）

白云箫瑟一尊开，共佩萸囊上蓟台。橘熟题书曾问讯，菊荒为客未归来。

秋高大漠胡尘净，日落长杨汉骑回。惟羡故人今侍从，飘零谁道子虚才。
登崆峒山
乃贤（元代）

缘萝陟层巘，旷望浮云驰。飘风西北来，飒飒吹裳衣。

气候倏迁西，中怀郁歔欷。路逢一道士，高结冠巍巍。

恐是广成子，再拜欲问之。长歌入深林，弃我忽若遗。

哀湍泻石磴，日落松风悲。灵踪邈难及，千载生遐思。
送孙兆孺还华容 其二
王世贞（明代）

铃阁深沈漏渐稀，新凉綷縩上荷衣。相逢始信无官好，今夜思家明夜归。
时人为李义甫语
佚名（唐代）

今日巨唐年，还诛四凶族。
真州杂赋
文天祥（宋代）

卖却私盐一舸回，天教壮士果安排。
子胥流向江南去，我独他皇夜走淮。
为汤提刑赋南园玉绣毬花二首 其一
俞德邻（宋代）

绣衣持斧旧诗翁，天与奇葩衬绮栊。翠㔩叶攒珠的皪，碧搔头映玉珑璁。

氤氲香雾迷丛蝶，淡沲晴飔飏转蓬。安得素娥斟绿醑，缓歌一阕月明中。
赠余鸿客
陈恭尹（清代）

蜀犬不识日，群吠声狺狺。越人贱章甫，不以易文身。

中原龙战二十载，万事反覆如朝昏。我行惊惧伏草莽，举国大笑为愚人。

何来年少金陵子，肯道相思满人耳。三年觅我二樵间，一夕逢君五羊市。

倾山倒海见胸臆，白日照耀肝肠里。羁贫无酒留君欢，对坐江楼饥不起。

是时积雨江上晴，丹枫乱落寒蝉鸣。长风驾浪作丘壑，蜃楼海市相峥嵘。

赵佗朽骨为黄土，陆贾诗书亦何补。朝台空有汉家名，浩叹今人不如古。

今人古人间容发，举足之分邈燕越。眼前得丧等烟云，身后是非悬日月。

怪君茂龄怀抱奇，严君风义兼能诗。曾窥一二每心折，安得天马无龙驹。

荒城气黑落日短，强为吾子停斯须。如君意气复何道，所愿故心终不渝。
颂古一百则
释正觉（宋代）

觌面来时作者知，可中石火电光迟。
输机谋主有深意，欺敌兵家无远思。
发必中，更谩谁。
脑后见腮兮人难触犯，眉底著眼兮渠得便宜。
访人不遇
汪炎昶（宋代）

东林笋蕨香更肥，西林鹁姑鸣复飞。
厨烟渐冷饭已过，骤雨欲作翁未归。
舟次阿城次韵王推府
符锡（明代）

十年从宦各西东，北上联舟幸尔同。流浪未嗟云水伴，梦魂巳尔蓬莱宫。

飘萧暮雪将轻冷，点缀春花舒早红。调入新诗纤月下，知君此意正无穷。
减字木兰花
赵彦端（宋代）

屈亭湘浦。怨尽朝云还暮雨。知是谁何。赋得清愁尔许多。

爱来慵去。此意平生成浪许。著尽茸袍。想像江梅雪后娇。
二月九日再过永兴看梅梅花烂发仿佛有怀适仲芳以画册索题遂作短歌书于纸尾
钱谦益（清代）

西溪梅花千万树，低亚凝香塞行路。永兴两树最绰约，素艳孤荣门相顾。

飘黄拂绿傍香楼，春寒日暮含清愁。依然翠袖修林里，遥忆美人溪水头。

徙倚沉吟正愁绝，见君画册思飘瞥。开怀落落生云山，触眼纷纷缀香雪。

羡君画高神亦闲，趣在苍茫近远间。仲圭残墨泼武水，子久粉本留虞山。

我将梅花比君画，月地云阶吐光怪。乞君挥洒墨汁馀，向我萧闲草堂挂。

草堂深柳净无尘，淡墨疏窗会赏真。还将玉雪横斜意，举似凌风却月人。
阳复
叶适（宋代）

阳复冰潜动，云衰日界明。
近传新诏綍，重起旧簪缨。
斗极回东指，军容直北营。
龙蛇多变化，旋日看超升。
江南录
曾极（宋代）

自古婴鳞或似狂，按诛潘佑事堪伤。
凭谁寄语徐常侍，不杀忠臣国未亡。
泉
张南史（唐代）

泉，泉。色净，苔鲜。石上激，云中悬。津流竹树，

脉乱山川。扣玉千声应，含风百道连。太液并归池上，

云阳旧出宫边。北陵井深凿不到，我欲添泪作潺湲。
不寐
袁杼（清代）

晖晖明月转西廊，寂寂宣炉一炷香。替掩双扉风作主，代翻空炷鼠求粮。

为寻古字书抽乱，多绣繁花线放长。欹枕不须人睡稳，恐教残梦觅家乡。
赠金万户抵京袭职
韩殷（明代）

青春公子气横秋，十五辞家赋壮游。云里蓬莱朝魏阙，月中笳鼓梦梁州。

豹韬早遂承家计，龙剑长怀报国忧。炎海只今烽火息，好销金甲事春畴。
同官率游郑园
赵汝燧（宋代）

亭围花木阁临池，移席行杯处处宜。藻里漾春鱼放子，竹间寻路鹤将儿。

登山少俊誇先到，扶杖衰残愧独迟。所恨隔关归去急，不容结果着残棋。
句
朱复之（宋代）

红蕖老去羞明镜，推让朱荣上蓼梢。
寄广州杨参军
马戴（唐代）

南方春景好，念子缓归心。身方脱野服，冠未系朝簪。

足恣平生脱，无虞外役侵。汀洲观鸟戏，向月和猿吟。

税驾楚山广，扬帆湘水深。采奇搜石穴，怀胜即枫林。

怅望极霞际，流情堕海阴。前朝杳难问，叹息洒鸣琴。
送人入京二首 其一
倪道原（元代）

十载秦城梦寐间，客衣重著思漫漫。江河众水分流出，济岱诸漫对海安。

茅店听鸡霜月白，柳桥饮马晓风寒。旧藏箧内阴符在，赢得苏郎对雪看。
八月晦甲子雨至九月二日怀同来二僧及两子
方回（元代）

今年夏潦甚，秋暑亦云剧。
豳霜届授衣，垢汗著单浴。
园渴困力灌，井竭疲远汲。
甲子似宜晴，一雨竟三日。
□□□□僧，溪涨渡欲隔。
颇复念幼子，饼蔬谁与摘。
此地非我家，暂到犹是客。
归舟可上滩，深湍没巨石。
赀费殊未办，褐粟阙补籴。
空庭无来人，爬痒看檐滴。
挽曾达臣二首
赵蕃（宋代）

邱壑岂遗物，市朝宁污尘。
士当明大节，天下弃斯民。
玉笥游仙梦，浮云阅世身。
襄阳独耆旧，他国顾无人。
禽彝铭
葛嗣溁（清代）

延陵手拓禽彝铭，古香著纸松烟青。二十三字科斗形，钱氏阮氏诠释精。

粤稽周鼎东迁后，彝器铭勋历年久。释某为谋又作右，偏旁阙略通篆籀。

王祭于社名曰宜，公谋诸禽司其仪。受脉交福称厥职，锡金百锾禽作彝。

伊昔《春秋》严笔削，许男何不书侯爵。杞滕自贬齐晋雄，黜陟无权视强弱。

古今大谊惟尊王，诸侯助祭登庙堂。《黍离》以降竞蚕食，百千祀物嗟沦亡。

夔龙饕餮付残劫，毁及尊卣钟鼎䵼。此彝可宝铭可读，拓本相诒韫诸椟。

墨云拥护蛟螭蟠，字字昆刀切玄玉。请编款识摹奇文，补入欧阳《吉金录》。
孟保相赞
释师范（宋代）

澄之不清，混之不杂。
融融澹澹，辛辛辣辣。
径山横赞竖赞，终是赞之不著。
但以手加额，道个南无大慈大悲救苦难杀人不眨眼底观世音菩萨。
文宗元圣昭献孝皇帝挽歌三首 其二
刘禹锡（唐代）

月落宫车动，风凄仪杖闲。路唯瞻凤翣，人尚想龙颜。

御宇方无事，乘云遂不还。圣情悲望处，沈日下西山。
见诸公唱和暮春诗轴次韵作九首
晁说之（宋代）

令公头皓白，执拂妓殷红。
绮席千觞醉，芳尘一夕空。
颠狂援北斗，飘荡怨东风。
得意伤春甚，癯儒况路穷。
次韵饯行
邓深（宋代）

君到西湖四月天，酴醾过后藕花前。
却看梅子垂金弹，恰映杨花铺白氈。
掷帽袁耽无复戏，著鞭祖逖有谁先，
姑苏傥见平反使，生涩休言有此篇。
张平章席上
汪元量（宋代）

两鬓萧萧不耐秋，兴来今日谒公侯。
舞余燕玉锦缠头，又著红靴踢绣毬。
读书台
杜光庭（唐代）

山中犹有读书台，风扫晴岚画障开。

华月冰壶依旧在，青莲居士几时来。
游天台赤城山
释蕴常（宋代）

拄藜扶我过桥东，便觉晴岚翠扫空。紫府百年藏玉简，丹崖千扫挹仙风。

释签书到新罗国，卧佛岩连旧梵宫。稽首导师悲愿在，我宁辛苦守诗穷。
水精
王建（唐代）

映水色不别，向月光还度。倾在荷叶中，有时看是露。
寄于秘丞 其一
释重显（宋代）

石径通岩窦，引步藏攲侧。蓬莱人不来，扫尽苍苔色。
山居杂诗九十首 其十六
曹勋（宋代）

北归了无日，先垄扫何时。愁与燕鸿远，心同楚客悲。

寒蝉咽败柳，幽鹭来清池。谁与话旧事，泪藓空在衣。
杂曲歌辞。妾薄命
李百药（唐代）

团扇秋风起，长门夜月明。羞闻拊背入，恨说舞腰轻。

太常应已醉，刘君恒带酲。横陈每虚设，吉梦竟何成。
和缪继丰赏菊
徐寅吉（清代）

清淡方能结净缘，引来白雪喜连篇。九秋独立心俱远，三径幽栖地觉偏。

花不炎凉邀客赏，香惟悠久带霜妍。唤回春色西风里，欲与梅兄抗暮年。
【双调】清江引_梦回昼长帘
钱霖（元代）

梦回昼长帘半卷，门掩茶蘼院。蛛丝挂柳棉，燕嘴粘花片，啼莺一声春去远。高歌一壶新酿酒，睡足蜂衙后。云深鹤梦寒，石老松花疾。不如五株门外柳。春归牡丹花下土，唱彻莺啼序。戴胜雨余桑，谢豹烟中树，人困昼长深院宇。恩情已随纨扇歇，攒到愁时节。梧桐一叶秋，砧杵千家月，多的是几声儿檐外铁。
次友人示诗集
姚勉（宋代）

去岁春风客帝京，西湖烟雨过清明。
苏堤画舫春三月，天竺清清夜五更。
行李裹书归旧隐，野花沽酒赏新晴。
只缘未读时文熟，端合山中且菜羹。
徵招 题空帏鉴月图，同漱泉赋
冯煦（清代）

酒醒香断眠还起，依依那时怀抱。素魄尚笼烟，奈修箫人杳。

倚寒镫晕小。算虚幌、泪痕犹照。独下閒阶，满身梧影，絮虫声悄。

换了。一分秋，凄凉意，纷如乱云难扫。幽梦已无凭，又疏星沈晓。

暗尘惊渐老。怕孤馆、不禁重到。碧天峭、过尽南鸿，问寄愁多少。
青田壶碧筒酒
张表臣（宋代）

酿忆青田核，觞宜碧藕筒。直须千日醉，莫放一杯空。
磁州
柏春（清代）

太行王屋竞嵯峨，讲武城荒俯逝波。上党雄关通滏口，北平新逝画漳河。

水村香煮雕菰滑，野市云堆吉贝多。风景江南差可拟，买田竟欲辟烟萝。
槎史赴台
张羽（明代）

高台阚江山，梯航辏成阛。佳丽焕夙昔，而独惨我颜。

游者固云乐，子去不复还。平生五千卷，宁救此日艰。

天网讵恢恢，康庄遍榛菅。所恃莫可灭，才名穹壤间。
贺叔嘉生日
陈藻（宋代）

一子累轻婚事毕，如何学易已皤然。
天无快活除君寿，任待皤然也百年。
和人闻角 其二
黄裳（宋代）

一声寒角四更终，吹下云间细细风。孤馆几多人展转，半窗明月与谁同。
答仲和
刘勋（金朝）

此身安处苦难寻，常羡归鸦易满林。望远真成广武叹，得诗空作洛生吟。

逢人放适村村酒，感物悲哀岁岁心。想得济南花正好，抱城春水一篙深。
登复州城
曹彦约（宋代）

李子园边水满洲，当年桑土欠绸缪。
城分南北平腰束，湖号东绸拍面浮。
马健独能全上幕，水清元不污贤侯。
满城山色春何在，小产无言万象秋。
妃子园
范成大（宋代）

露叶风枝驿骑传，华清天上一嫣然。
当时若识陈家紫，何处蛮村更有园。
落齿和坡山四首 其二
黄衷（明代）

齿落岂遽衰，便如月望六。圆影或暂亏，清光尚九服。

蔬厨茹紫甲，岂必花猪肉。愿母废笑歌，世事釜中粥。
壶中天（寿陈碧山·十一月十五日）
锦溪（宋代）

骑鲸直上，问姮娥何日，天生英杰。笑下琼楼，还报道，甫近迎长佳节。万里无云，一天如水，拥出新团月。正当此夜，文星飞下天阙。

蟾苑元有高枝，至今犹待，自是无心折。只爱林泉供笑傲，吟出阳春白雪。冠玉精神，希夷仙种，秘受长生诀。蓬壶不老，待看兰玉英发。
浣溪沙（和张文伯木犀）
王之道（宋代）

晓日晖晖玉露光。枝头一样斗宫妆。可怜娇额半涂黄。

衣与酴醿新借色，肌同薝卜更薰香。风流荀令雅相当。
杂书
陆游（宋代）

世味渐阑如嚼蜡，惟诗直恐死方休。
四时风月元无尽，万里江山更拟游。
中秋雨
胡寅（宋代）

待赏今宵定几人，岂应於毕遽相亲。
坐令华烛风头卷，却喜枯檐雨脚匀。
拱璧何妨藏韫椟，湛铜那得蔽游尘。
明年记取赡银阙，万里秋光景更新。
岁莫二首
苏辙（宋代）

文章习气消未尽，般若初心老渐明。
粗有春秋传旧学，终凭止观定无生。
维摩晚亦谐生事，弥勒初犹重世名。
须发来年应更白，莫留尘滓溷澄清。
永丰道上阻水
王之道（宋代）

路穷得水欲何为，立马逢人问所之。
十里归来同小愒，一鞭南去不逾时。
宿西湖上竺
王镃（宋代）

不收石上著残棋，山月无声鹤睡时。落叶打窗霜满屋，有僧吟得夜寒诗。
送李德固赴分水县丞
金幼孜（明代）

几年从事居京国，佐县咸推有艺才。辞阙早登沽水驿，问程遥指富春台。

山临附郭民无事，吏散官衙印少开。努力廉勤图报称，好音频寄日边来。
哭刘泖生 其一
高心夔（清代）

滞调闲官称墨狂，衰年一命走循墙。忽增逐臭喧濒海，何待焚香诉上苍。

疑狱廉囚凭急救，免官徒跣得徐商。曾无戕贼为仁义，竟尔屠身厌不祥。
百丈崖观瀑
玄烨（清代）

悬崖千尺响奔湍，涧道嶒嵘动石澜。仿佛清天有风雨，松阴漠漠逼人寒。
感遇十八首 其七
陈子升（明代）

信陵能折节，四体讵无骨。乐与毛薛游，中诚为之竭。

天道直如弦，相逢且自前。昔为贵公子，今为被褐贤。

天爵固恒在，龙性非尔便。
赠潘山人
彭汝砺（宋代）

病卧沧江侧，惊逢长者车。亦如齐扁鹊，能起蜀相如。

惠饮囊中药，功窥肘后书。微吟赠行色，犹胜百车渠。
咏雪
陈襄（宋代）

三日连绵雪，丰年预可占。
阴寒驱瘴毒，刑杀助天歼。
片片寻衣袂，花花饤屋檐。
来时须浩漫，到地即微纤。
狼籍无由扫，虚空不易拈。
溪流成浼灂，野色变青黔。
洗砚冰霜合，烹茶气味甜。
行人留趾足迹，村老上髭髯。
只被交加惑，宁为冷冻厌。
价高龟手药，势压酒家帘。
书案烦收拾，铜炉减顾瞻。
先春娇柳絮，永夜夺银蟾。
磵石悬飞瀑，园篱挂织缣。
山光韬美玉，水卤出形盐。
圆若珠玑剖，轻如鹄鹭燖。
高疑翻箭浪，碎是掷牙签。
萧洒偏低竹，绸缪更倚蒹。
丝绳浮井谷，宝鉴照妆奁。
毫发吹先起，脂膏著自黏。
垂枝多线缕，鬅物利刀镰。
粲者诗风美，皤如贲主嫌。
夷齐羞洁白，郅宁等威严。
草树多摧折，萌芽苦滞淹。
沾濡虽近惠，染污剧伤廉。
黑帝由容慝，黄人但守谦。
苍茫施粉缋，枯枿露锋铦。
岳渎何曾补，尘泥渐觉添。
饥贫逢道路，富贵隔帷帘。
饱得儿童戏，稀令鸟雀觇。
未应平坎窞，故欲峙峰尖。
魍魉皆迷愕，蛟龙亦遁潜。
豪门生间阻，坐市获并兼。
火谷方腾跃，箪瓢足养恬。
四垂云黯黯，一室火炎炎。
已厌填沟壑，那思溉釜甑。
此情终待诉，谁肯到穷阎。
送萧世秀才
鲍溶（唐代）

心交别我西京去，愁满春魂不易醒。

从此无人访穷病，马蹄车辙草青青。
乌乌歌
乐雷发（宋代）

莫读书！莫读书！惠施五车今何如？请君为如焚却“离骚赋”，如亦为君劈碎“太极图”；朅来相就饮斗酒，听如仰天呼乌乌。
深衣大带讲唐虞，不如长缨系单于；吮毫搦管赋“子虚”，不如快鞭跃的卢。
君不见前年贼兵破巴渝，今年贼兵屠成都；风尘澒洞兮豺虎塞途，杀人如麻兮流血成湖。
眉山书院嘶哨马，浣花草堂巢妖狐。
何人笞中行？何人缚可汗？何人丸泥封函谷？何人三箭定天山？大冠若箕兮高剑拄颐；朝谭回轲兮夕讲濂伊。
绶若若兮印累累，九州博大兮君今何之？有金须碎作仆姑，有铁须铸作蒺藜。
如当赠君以湛卢青萍之剑，君当报如以太乙白鹊之旗。
好杀贼奴取金印，何用区区章句为？死诸葛兮能走仲达，非孔子兮孰却莱夷？噫！歌乌乌兮使如不怡，莫读书！成书痴！
论诗绝句三十首 其二十三
赵清瑞（清代）

渔洋秋柳诗，笺解纷聚讼。叶下洞庭波，其妙在神韵。
谢蜀人侯君惠诗
曾协（宋代）

我曾魂梦到西南，翠碧相围远近山。
睡觉不如身许远，神游却悔便求还。
国家旧数两川最，人物尤胜二汉间。
笑读君诗生羽翼，便如举目对孱颜。
乔将行烹鹅鹿出刀剑以饮客以诗戏之
苏轼（宋代）

破匣哀鸣出素虬，倦看鶂鶂听呦呦。
明朝只恐兼烹鹤，此去还须却佩牛。
便可先呼报恩子，不妨仍带醉乡侯。
他年万骑归应好，奈有移文在故丘。
郊居五首
李复（宋代）

楸花不结实，花落绿蔕肥。
凋零先众木，叶落蔕亦稀。
枝直鸟不巢，野藤相缠依。
藤蔓日更长，楸觉生意微。
读孔北海传
范浚（宋代）

叹息东京乱，忠推北海豪。未容禾女鬼，辄代卯金刀。

义概秋霜劲，英名白日高。犹应凛生气，遣恨失吞曹。
春思 其三
韩淲（宋代）

李已青白桃正红，幽人贫病憔悴容。曳履过涧试萧散，不知燕麦摇春风。
醉落魄（春日怀故山）
刘光祖（宋代）

春风开者。一时还共春风谢。柳条送我今槐夏。不饮香醪，孤负人生也。

曲塘泉细幽琴写。胡床滑簟应无价。日迟睡起帘钩挂。何不归欤，花竹秀而野。
八里庄渡淮入黄河水浑不可饮过徐入清河水方澄洁信笔閒记
周权（元代）

河流汩汩如泾水，浊浪崩腾疾驰驶。一石中胶数斗泥，舟客居民皆饮此。

黄河不复行故道，下注清淮通海涘。十人度索上一洪，寸寸强弓挽难起。

屹然趺坐如僧禅，日与篙师同愠喜。青山一发认邳州，萧条暮上鱼豚市。

酒边一笑我何为，独冒惊涛行万里。争如林下混渔樵，俯仰啸歌行复止。

回头寄语北山云，征尘待向风泉洗。
游璩源寺和韵
柴元彪（宋代）

游人剔藓认坚珉，谁是开山第一人。
知有法諲留虎锡，元来璩叟是龙神。
云屏翠列悬崖树，雪瀑声飞断壑津。
又见生公重说法，祖师岩下草长春。
塘闸
杨万里（宋代）

山逢塘闸冠南中，小大高低十九峰。
东畔连尖尤秀绝，一双铜绿翠铺茸。
送高仪卿广文归海昌
王咏霓（清代）

广文先生老讲画，白首翻然怀故乡。书学逼真韩礼器，清时无故鲁灵光。

吟鞭稳遣儿曹执，饯榼犹多弟子行。向后支筇畅游览，盐官春发万花塘。
柳梢青（生日）
赵彦端（宋代）

衰翁自谪。堪笑忘了，山林闲适。一岁花黄，一秋酒绿，一番头白。

浮生似醉如客。问底事、归来未得。但愿长年，故人相与，春朝秋夕。
妆成诗
侯夫人（宋代）

妆成多自惜，梦好却成悲。
不及杨花意，春来到处飞。
司空侍郎故居
王翰（唐代）

西风策马问王官，松径萦纡上百盘。
泉响夜潭穿石窦，峰高天柱矗云端。
一鸣共许才华旧，三诏方知节操寒。
花落鸟啼人不见，休休亭上倚阑干。
中秋夜宴集值天将雨
卢龙云（明代）

雨色微茫渐近城，今宵谁解卜阴晴。冰轮未向云间现，暑气先阴野外清。

密坐岂妨成四美，深杯那厌欲三更。夜阑澄霁天如洗，依旧辉光万里生。
野趣轩弈棋
韩淲（宋代）

山雨吹凉醉不成，棋声閒与写吟情。老来但觉相羊地，不尽烟云笔底生。
和靖州判官陈子从山水图十韵 载酒寻梅
魏了翁（宋代）

松竹贯寒暑，而梅时往来。不知姤复意，随人谩徨徊。
赠青石子二首 其一
李梦阳（明代）

高鸟有违群，离兽多悲音。懿彼婉㜻子，怅焉分此襟。

朝发南河婉，夕暮乃北岑。玄云既无极，黄波浩且深。

君其四海翔，无言还旧林。
夜
韩疆（明代）

出门寒辉看向圆，清宵白云多在天。归人已绝四邻静，老树叶陨风凄然。

门前即是寒溪路，坦步徐吟过古渡。长桥立久人不知，明月相随自来去。
广川夫人挽诗二首 其二
汪藻（宋代）

秋风一夕霣庭萱，无复春归寿母门。修墓已将徵在合，渡江犹喜伯仁存。

早为举案齐眉妇，晚见扶床坐膝孙。全福了无毫发恨，始知阴德自平反。
会法眷藏主
释云岫（宋代）

话尽艰危到夜阑，灯花开落两三番。
弟史不必频相见，须发因愁易得斑。
夏日寓居寄友人
齐己（唐代）

北游兵阻复南还，因寄荆州病掩关。日月坐销江上寺，

清凉魂断剡中山。披缁影迹堪藏拙，出世身心合向闲。

多谢扶风大君子，相思时到寂寥间。
满庭霜
李璆（宋代）

白玉肌肤，清冰神彩，仙妃何事烟村。自然标韵，羞入百花群。不烟盈盈瘦质，犯寒腊、独作春温。溪桥外，斜枝半吐，行客一销魂。

清香无处着，雪中暗认，月下空闻。算谁许幽人，相伴芳尊。莫放高楼弄笛，忍教看、雪落纷纷。堪调鼎，濛濛烟雨，滋养待和羹。
庐陵呼酒再用韵
陈文蔚（宋代）

令君领客作清游，萧散仙人莲叶舟。
唤得酒来诗兴发，浩歌和月吸黄流。
咏陈生 其二
潘榛（明代）

舸舰宁千万，纷纷此地过。飞篷各自急，逐利定谁何？

水涨蛟龙怒，风惊波浪多。何如茅屋下，终日醉颜酡。
疏影 雁影 见《词综》、《昭代词选》、《词雅》
曹鉴冰（清代）

行行点点，问谁将淡墨，凭空洒遍。雪压危桥，月晕闲庭，描写春愁秋怨。

芦花港浅参差过，还认是、掠波归燕。带斜阳、时近南楼界出，一绳天远。

总使悬针垂露，只模糊不辨，隶虫符篆。写上征衫，落到寒砧，可也寄封书便。

惊弦任尔高飞起，原依约、晴川荒甸。最销魂、暮雨朝云，吹堕平沙难见。
次韵张希孟凝云石四首 其三
袁桷（元代）

我爱凝云好，模糊老墨仙。痴蟆端食月，渴骥欲奔泉。

守黑壶中日，谈玄洞里天。烟霞元自足，尘世未为贤。
感遇
陆游（宋代）

我初居三山，同里数十人，尊酒相劳苦，言辞亦谆谆。
去来四十相，皆成冢中尘；子孙虽或存，败屋卖作薪。
此亦何罪哉，不过坐一贫。
我幸未至此，亦复拙谋身，无饭可哺汝，触目成悲辛。
寄豫章诗社
曹邍（宋代）

向来心事剑能知，曾结仙人汗漫期。
南浦看花春载酒，西园刻烛夜吟诗。
凄凉风月随残梦，零落江湖似断棋。
千里洪崖秋水隔，暮云无处说相思。
颂言四章为邑侯李虹梁父母奏最赋 其三
邓云霄（明代）

燕寝凝香早散衙，讼庭如水静无哗。提携仙掌三天露，洒濯河阳一县花。

偃室几人当国士，韦经今代属名家。试看桃李门前树，已有台光映彩霞。
宋宣献公挽词三首
欧阳修（宋代）

结发逢明主，驰声著两朝。
奠楹先有梦，升屋岂能招。
赠服三公衮，兼荣七叶貂。
春风笳鼓咽，松栢助萧萧。
牛背观书图
许有壬（元代）

蒲鞯盘膝胜安舆，人讶形骸与世疏。却笑徙居三十乘，恰如牛背一编书。
武昌寄梁仲泉先生 其二
周锡渭（清代）

木折必通蠹，墙坏必通隙。患气中忽微，转瞬已纷积。

积柔能洞坚，刓若霤穿石。补救已末由，空劳拔山力。

智士能烛幽，小毖若大敌。密率相乘除，其几不容息。

滋蔓胡可长，根株亟刳剔。
升仙桥
汪遵（唐代）

汉朝卿相尽风云，司马题桥众又闻。

何事不如杨得意，解搜贤哲荐明君。
偈公六十五首
释咸杰（宋代）

四年居此日波波，累及禅和不奈何。
今感圣恩林下去，一轮秋月照天河。
长门怨
吴少微（唐代）

月出映层城，孤圆上太清。君王眷爱歇，枕席凉风生。

怨咽不能眷，踟蹰步前楹。空阶白露色，百草寒虫鸣。

念昔金房里，犹嫌玉座轻。如何娇所误，长夜泣恩情。
咏史下·毋丘俭
陈普（宋代）

十万强兵无一人，义师翻得叛臣名。
奇功一夜归人物，空使文鸯待到明。
送司马倩赴权官平凉尉
刘敞（宋代）

将女随郎过渭城，正如前曰武陵行。当时底事伤离别，今日安知隔死生。

渺渺平波侵汉苑，累累高冢厌秦京。登临感慨寻常事，何况衰年父子情。
玉山草堂晚酌以高秋爽气相鲜新分韵得鲜字
顾瑛（元代）

玉山草堂秋七月，露梢风叶正翛然。出林新月清辉发，当竹幽花夜色鲜。

羽客时来苍水佩，山僧频寄白云泉。文章录事休轻别，正好深樽满眼传。
次韵李参政和薛秘书诗见寄
魏了翁（宋代）

扶木之阴三万丈，晓光绝出众山尖。
分明大路平如掌，朝发昆仑夕至崦。
伏波将军庙
林概（宋代）

尉佗尺檄黄关闭，天欲亡秦盛汉家。
一日将军通战棹，何曾五岭限中华。
满庭芳（上程宪卓，程尚书大昌侄）
李刘（宋代）

郑履声传，倪经业绍，半千贤运重开。妙年阔步，高折桂枝回。卿月郎星历遍，都贪把、符竹南来。棠阴永，仍持玉节，臬事副钦哉。

吾生，真幸会，旧家桃李，曾费栽培。更春风次第，吹到寒C14B。遥望绂麟祥旦，霄躔邈、阻奉琅杯。谁知道，清源路远，直上即蓬莱（自泉守改宪）。
乙丑改元开禧元日
杨万里（宋代）

开禧元祀更元正，宿两新收放晓晴。
夜半梅花添一岁，梦中爆晓报残更。
方知人喜天亦喜，作麽钟鸣鸡未鸣。
老子年龄君莫问，屠苏饮了更无兄。
题洪子恂所画盘洲图三首 其三
许及之（宋代）

有笔堪耕须苦志，无田可种莫忧贫。细推方寸遗宽地，有此孙枝亦可人。
薜萝馆为裕卿题
胡应麟（明代）

缥缈烟萝护石扉，幽轩十尺迥忘机。吟窥彩笔青云堕，坐拥瑶琴白雪飞。

洞口经春词客兴，山阿薄暮楚臣衣。深居莫讶时人识，夜夜寒光动少微。
竹迳
赵蕃（宋代）

一日犹思种，长年可不栽。
初时丛足玩，岁久径成开。
明月虽妨约，清风得叙怀。
未须缘客扫，频肯为诗来。
观灯
韩维（宋代）

稻收禾熟廪囷盈，民俗熙熙鼓腹行。万点华灯虽不夜，十分芳酒是无明。

齐人有本先循法，爱己何心欲更生。更有一机当妙悟，寥寥空外管弦声。
偶题
蔡沈（宋代）

作书与蜀客，止为求知音。
不料缘素丝，却与多黄金。
今情既已异，古意何由寻。
一笑陶靖节，雅趣无弦琴。
鹧鸪天·寒日萧萧上锁窗
李清照（宋代）

寒日萧萧上锁窗，梧桐应恨夜来霜。酒阑更喜团茶苦，梦断偏来瑞脑香。
秋已尽，日犹长，仲宣怀远更凄凉。不如随分尊前醉，莫负东篱菊蕊黄。
渡钱塘
高翥（宋代）

小立晴江上，潮生落照边。
晚花低映水，春草暗迷烟。
燕子飞官驿，鸥群引客船。
关情南浦别，相对独依然。
题吸川亭
周紫芝（宋代）

三峰拥中州，二水俱北汇。状如吸川鲸，有屋负鲸背。

主人颂酒德，量与刘阮对。会令百川流，入我三尺喙。

回视瓮间人，无乃真鼠辈。天风驾鲸波，风静水可爱。

想当持翠螺，时依太白酹。尔曹固何知，此意有君在。
田中行
晃冲之（宋代）

落叶如流人，迁徙不可收。
严霜枯百草，清此山下沟。
我行将涉之，脱履笑复休。
怃然顾篮舆，崎岖反经丘。
天风吹我裳，彼亦难久留。
晚过柳下门，鸟声上嘲啾。
父老四五辈，向我如有求。
邀我酌白酒，酒酣语和柔。
指云此屋南，颇有良田畴。
劝我耕其中，庶结同社游。
吾母性慈俭，此事诚易谋。
伯也久吏隐，可能吾无忧。
请归召家室，卖衣买肥牛。
所望上帝喜，祈谷常有秋。
县内闲居赠温公
韦应物（唐代）

满郭春风岚已昏，鸦栖散吏掩重门。

虽居世网常清净，夜对高僧无一言。
敬题仁庙御笔加郭西野等官手卷
曹伯启（元代）

宸心寄宸翰，天语授天官。际遇升腾易，怀思补报难。

祥云横碧落，綵凤出金銮。何啻千钧重，当为百世看。
杖藜
潘希曾（明代）

梦破馀酲在，杖藜临晓风。关心春圃绿，扫迹市尘红。

听鸟胜丝竹，栽花亦事功。未须论管乐，祗合卧隆中。
登嵩顶
李廌（宋代）

丈夫有奇气，坐井直郁郁。
朅来古嵩州，携手登太室。
中峰到绝顶，北岭太峭壁。
山河在股掌，带砺何足述。
星分九州野，块列七雄埸。
放怀宇宙间，想见天地辟。
下观云雷变，愍尔龙鬼役。
下方万仞底，草树霭蒙密。
愈知天下小，助我浩气直。
平生四方志，登临聊感激。
嗟嗟封禅媪，游豫朝百辟。
诬辞与惭德，可笑乎四峄。
庙社尚不阅，财用遑肯恤。
万兵树丰碑，数丈压崷崒。
岂知市朝变，辇路蔽荆棘。
同登八仙坛，再题三醉石。
君无笑余怯，登临常股栗。
为宝千金躯，夷路犹恐失。
存我厚苍生，岂效伯昏逸。
归卧听天鸡，扶桑观日出。
题叔问燕文贵雪景二首 其二
程俱（宋代）

一壑回环十二峰，茅茨送老白云封。如今尘里看图画，却愧当年邴曼容。
舣舟登滕王阁
戴复古（宋代）

散步登城郭，维舟古树傍。
澄江浮野色，虚阁贮秋先。
却酒淋衣湿，搓橙满袖香。
西风吹白发，犹逐少年狂。
谏堂山
陈岩（宋代）

茸茸莎草褭风长，二百年前一谏堂。
旧地几番新地主，谏堂名字愈辉光。
题天台凝真宫陈道士缘化藏经既成求诗还山
张镃（宋代）

羽帔褊褼下赤城，烧松秃兔气尤清。
书成胝手怜心苦，神护頳肩觉担轻。
万笈云签来北阙，一朝宝翰得东明。
明年我欲仙游去，要听岩扃晓诵声。
谢潘阆寄惠白鸡
魏野（宋代）

远惠鸡同雪，应图警卧云。
如君鸣有信，似我素无文。
映树迷蟾彩，临流杂鹭群。
朝昏可所恨，不共隔篱闻。
病中遣怀
陆游（宋代）

放生何足为爱物，施药因行聊结缘。
山舍老翁无事业，只将闲事占流年。
夜归
李龏（金朝）

风急漏声断，月斜人影长。残灯收短市，鸳瓦已凝霜。
和人留题华清宫温泉
文彦博（宋代）

玉唾神游接汉京，朝元金碧照天明。香波浅斗龙原润，炎液深涵雁甃清。

狎猎乱光浮藻井，穹隆长影浸彫楹。圣皇勤俭无西豫，辇路经春烟草平。
酒店逢李大
徐熥（明代）

偶向新丰市里过，故人尊酒共悲歌。
十年别泪知多少，不道相逢泪更多。
己未十月十五日狱中恭闻太皇太后不豫有赦作
苏轼（宋代）

庭柏阴阴昼掩门，乌知有赦闹黄昏。
汉宫自种三生福，楚客还招九死魂。
纵有锄犁及田亩，已无面目见丘园。
只应圣主如尧舜，犹许先生作正言。
弘治五年九月八日司空戴先生召诸公为白去寺之游归途间张靖州有九日遣怀之作遂次其韵十四首 其九
江源（明代）

万里长为客，重阳始到家。偶然清兴发，不惮白云赊。

纵酒衰颜赤，看山老眼花。狂来聊短述，诸老莫余誇。
中秋夜颐和园直庐 其二
陈遹声（清代）

枯莲摇碧漪，冷露瑟金井。秋寒鹊高飞，风紧鹤知警。

水自玉泉来，到地声始静。清波摇帘隙，万籁澄秋景。

宣室未可议，闭门杜造请。天阶凉如水，夷旷绝人境。

开窗延晓色，残柳梳月影。
梅花 其三
黄祖润（宋代）

林间翠羽啄枯槎，邂逅孤筇次水涯。飞过小溪留数语，殷勤报有隔桥花。
上巳同沈虞卿尤延之王顺伯林景思游湖上得十绝句呈同社 其四
杨万里（宋代）

天色䰒松未肯收，吾侪自乐不曾愁。随宜旋旋商量著，晴即闲行雨即休。
次牧马侯庙
朱熹（宋代）

此日观风海上驰，殷勤父老远相随。野饶稻黍输王赋，地接扶桑拥帝基。

云树葱茏神女宝，岗峦连抢圣侯祠。黄昏更上丰山望，四际天光蘸碧漪。
福唐元夕三首
方孝能（宋代）

薄薄春衫新缕金，樽前风细怯轻阴。
酒香隐约生红粉，正与桃花共浅深。
爱山
沈遘（宋代）

朝凭秦望紫玉几，莫倚卧龙青锦屏。平生爱山今日足，尚恨轩冕萦吾形。
送朱纯臣端公使契丹奠祭
梅尧臣（宋代）

汉庭遣奠阏氏幕，二月阴山雪未销。
行尽黄沙春不见，哀缠碧眼魄谁招。
已将厚礼施殊俗，更录专辞入本朝。
名马赠归多爱惜，北风嘶处竞萧萧。
宫词 其一
文彦博（宋代）

金屋无人夜未央，独吟团扇倚椒房。辟寒犹待君王意，鹤燄荧煌龙漏长。
次韵惠循二守相会
苏轼（宋代）

共惜相从一寸阴，酒杯虽浅意殊深。
且同月下三人影，莫作天涯万里心。
东岭近开松菊径，南堂初绝斧斤音。
知君善颂如张老，犹望携壶更一临。
挽朱侍郎
王柏（宋代）

蚤亚魁躔入谏坡，却因忠谠蹈风波。
龙墀一去江湖远，鹤骨临来岁月多。
紫橐将随时事转，丹旌无奈夜舟何。
万松苍翠皆亲种，月露凄凄泣陇阿。
山居乐
施肩吾（唐代）

鸾鹤每于松下见，笙歌常向坐中闻。

手持十节龙头杖，不指虚空即指云。
郊庙歌辞。梁郊祀乐章。庆隆
佚名（唐代）

恭祀上帝，于国之阳。爵醴是荷，鸿基永昌。
贺新郎（三用韵寄旧宫怨）
何梦桂（宋代）

更静钟初定。卷珠帘、人人独立，怨怀难忍。欲拨金猊添沈水，病力厌厌不任。任蝶粉、蜂黄消尽。亭北海棠还开否，纵金钗、犹在成长恨。花似我，瘦应甚。

凄凉无寐闲衾枕。看夜深、紫垣华盖，低摇杠柄。重拂罗裳蹙金线，尘满双鸳花胜。孤负我、花期春令。不怕镜中羞华发，怕镜中、舞断孤鸾影。天尽处，悠悠兴。
上元前四日宣召赏梅
曹勋（宋代）

冉冉东风春乍回，睿思宣入禁中来。
忽参鼻观清香彻，殊喜一庭都是梅。
七月八日晓晴暂出丽正门外
宋褧（元代）

团团碧树压宫城，白凤门楣淡日明。回首琼华仙岛上，片云犹欲妒新晴。
挽司空申国吕公六首 其六
毕仲游（宋代）

道继三贤后，名成六相齐。气摩南斗直，功盖北山低。

背日衣冠祖，穿云卤簿迷。道旁谁白首，坚卧作儿啼。
满宫花 宫中金线菩萨
贲黄理（清代）

佛前花，天上种，玉润珠圆金孔。先皇手赐旧宫人，妾亦曾沾恩先。

到如今，成骨董。那得不加珍重。兴亡感慨立西风，暗泣常怀惊恐。
和祖择之咏震山岩彭徵君钓台
陈诜（清代）

东有徵君真逸居，有台可钓傍渔矶。
志高不在鱼吞饵，回笑荥阳血染衣。
颂古
释道颜（宋代）

鹄白乌本玄，松直棘自曲。
清净比丘僧，却须入地狱。
梅花
仇远（元代）

为怕缁尘染素衣，冻痕封蕊放春迟。
月来忽送阑干影，春到不分南北枝。
啼梦翠禽依树宿，断魂玉笛隔花吹。
任他万片随风去，须有青青呀底时。
梦想幽芳无处寻，相逢依旧岁寒心。
要看叶底玲珑玉，休折枝头蓓蕾金。
清晓风霜和艳冷，黄昏庭院觉香深。
扬州一树春多少，殢得何郎瘦不禁。
水调歌头·送郑厚卿赴衡州
辛弃疾（宋代）

寒食不小住，千骑拥春衫。衡阳石鼓城下，记我旧停骖。襟以潇湘桂岭，带以洞庭青草，紫盖屹西南。文字起《骚》《雅》，刀剑化耕蚕。
看使君，於此事，定不凡。奋髯抵几堂上，尊俎自高谈。莫信君门万里，但使民歌《五袴》，归诏凤凰衔。君去我谁饮，明月影成三。
自王园归约诸友山行
卫宗武（宋代）

天不怜我老且贫，荒迳不可酬华春。
遂令东里互邀致，借之双圃娱芳辰。
痴云酿雨雨旋止，霁日含辉更清美。
花间尽晷得盘桓，但费东君为料理。
归来未久檐溜倾，乃信造物真有情。
十分淑景一分在，但愿从此天开明。
一方一曲春有限，芳菲未足舒老眼。
扁舟远欲逐清华，锦绣山川穷胜赏。
维此林峦地虽窄，耸秀流芳亦不恶。
安得良友相追随，步屧生香遍行乐，
只恐囊无贺老诗，不愁屐费阮生蜡。
次武子韵
张镃（宋代）

宇内张夫子，诗如孟浩然。
安心从太末，借屋近平泉。
眼里弹冠手，生来种芋田。
相投忽离席，佳月恋{左舟右光}船。
齐。王僧祐
孙元晏（唐代）

肯与公卿作等伦，澹然名德只推君。

任他车骑来相访，箫鼓盈庭似不闻。
游贵清山
蒋薰（明代）

一径入松林，禅房万壑深。看峰残积雪，啸谷应清音。

鸟下僧厨食，云归香树阴。偶随方外喜，已觉净吾心。
双桂天公见过用韵赋答 其二
成鹫（清代）

独立红尘外，低垂白发新。松高云里影，僧老佛边身。

出处输前辈，蹉跎愧好春。却凭双桂主，一一指迷津。
端午帖子词：皇太后阁六首 其一
苏轼（宋代）

露簟琴书冷，雕盘𩜾饵新。深宫犹畏日，应念暑耘人。
读丐辞不允诏书感而有作
吴芾（宋代）

朅来江上再经年，衰病无时强自怜。
屡控危衷甘屏缩，岂期优诏更留连。
政平讼理曾何补，职称民安亦偶然。
虽感上恩容卧治，何如便许老林泉。
瓯台谭少铉闽中书来问疾赋此答谢
陶益（明代）

归病久萧条，闻君位独超。威名唐李郭，节钺汉嫖姚。

千里题书到，片时积热消。交情胜药饵，持以报渔樵。
梅岭冈
黄度（宋代）

梅冈丘垄已难寻，堪恨吴儿太忍心。
闻道土山标擘处，原头丛薄不成阴。
奉酬湖州崔郎中见寄五韵
刘禹锡（唐代）

山阳昔相遇，灼灼晨葩鲜。同游翰墨场，和乐埙篪然。

一落名宦途，浩如乘风船。行当衰暮日，卧理淮海边。

犹期谢病后，共乐桑榆年。
玲珑玉 瓦喷壶
周之琦（清代）

清暑帘阴，晚风送、枕簟潇潇。陶家制出，买春不是诗巢。

几阵阶家递响，早千丝玉溅，一白珠跳。凉宵。还相催、金井桔槔。

未拟官哥样好，但瓶长较颈，鼓细量腰。贮腹泉甘，尚亏他、浅润堂坳。

壸公仙踪曾托，更休把、冰清心迹，瓦合轻嘲。雨来也，扫烦襟、如意漫敲。
公子
钱惟演（宋代）

莲勺交衢接荻园，来时十里一开筵。
歌翻南国桃根曲，马过章台杏叶鞯。
别殿对回双绶贵，后门归夜九枝然。
閒随翠幰欹乌帽，紫陌三条入柳烟。
罢官西京回寄河南张主簿
欧阳修（宋代）

归客下三川，孤邮暂解鞍。
鸟声催暮急，山气欲晴寒。
已作愁霖咏，犹怀祖帐欢。
更闻溪溜响，疑是石楼滩。
逍遥咏
宋太宗（宋代）

千般万类不相逢，天地尊卑岂易穷。
海岳高深随日转，神仙聚乐隐尘中。
鲜求名利知贪少，多事闲忙总是空。
几个心贤平坦荡，十洲三岛自从容。
寒食后百丈山夜坐
范梈（元代）

已新寒食火，更近暮天钟。花片随风减，柴扉带月重。

以閒酬宦达，将病抵心慵。本不从耕稼，临江愧老农。
送陈随隐游庐山
黄鹏飞（宋代）

曾从图画识庐山，山好谁知画亦难。
画好不如诗好读，就烦诗笔画来看。
秋日閒居和张隆甫韵 其三
佘翔（明代）

地僻人稀到，清秋昼掩关。世随沧海变，心与白云閒。

烟淡萦长薄，林疏出远山。忽闻樵唱起，鸦带夕阳还。
宫词 其四十五
花蕊夫人徐氏（唐代）

翠钿贴靥轻如笑，玉凤雕钗袅欲飞。拂晓贺春皇帝阁，綵衣金胜近龙衣。
寄圆悟
释祖觉（宋代）

出林依旧入蓬蒿，天网恢恢不可逃。谁信业缘无避处，归来不怕语声高。
观湖
丘葵（宋代）

潮来舴艋正，潮去舴艋欹。
士生那无学，学则气习移。
高渭南席上烛照牡丹 其二
赵孟坚（宋代）

日午猫睛一线时，红嫣紫媚正猖披。争如绛蜡通宵照，玉叶金须色愈滋。
句
陈诗（宋代）

莹光连烛动，月影带河流。
三洲岩
李应泌（明代）

三洲崖石翠岧峣，金削芙蓉冠碧霄。空洞欲吞潭底月，峥嵘雄压海门潮。

扣舷渔父应难觅，采药仙翁去莫招。几度凌风游绝顶，松涛千顷散箫韶。
李粹伯侍御挽诗
蔡戡（宋代）

妙龄才气已无双，军陈飞扬翰墨场。
白简空余遗藁在，锦囊应墨近诗藏。
生前且尽杯中物，死去犹堪地下郎。
逸气不应埋宿划，会看千丈吐光芒。
和叔夏水仙时见於宣卿坐上叔夏折一枝以归八
胡寅（宋代）

梅后宁知花便无，不从香草寄相如。
为君表出风流冠，只有春兰仅比渠。
木兰花慢·滁州送范倅
辛弃疾（宋代）

老来情味减，对别酒，怯流年。况屈指中秋，十分好月，不照人圆。无情水都不管；共西风、只管送归船。秋晚莼鲈江上，夜深儿女灯前。
征衫，便好去朝天，玉殿正思贤。想夜半承明，留教视草，却遣筹边。长安故人问我，道愁肠殢酒只依然。目断秋霄落雁，醉来时响空弦。
【中吕】阳春曲　皇亭晚泊
徐再思（元代）

水深水浅东西涧，云去云来远近山。秋风征棹钓鱼滩，烟树晚，茅舍两三间。　双渐
苏卿倦织回文锦，双渐空怀买笑金。风流一点海棠心，不听琴，只是不知音。　春情
桃花月淡胭脂冷，杨柳风微翡翠轻。玉人欹枕倚云屏，酒未醒，肠断紫箫声。　闺怨
妾身悔作商人妇，妾命当逢薄幸夫。别时只说到东吴，三载余，却得广州书。　赠海棠
玉环梦断风流事，银烛歌成富贵词。东风一树玉胭脂，双燕子，曾见正开时。　春思
酒醒眉记青鸾恨，春去香消紫燕尘。阑干掐遍月儿痕，深闭门，花落又黄昏。
寻方伯张公合溪隐居
严嵩（明代）

激濑交文渚，列树间平畴。双涧缅回合，中隐林庐幽。

结驷台省别，巾车山泽游。停云思弥积，伐木意相求。
与福州满禅人
释正觉（宋代）

而今别后记丁宁，曹洞家风句未形。
月满凤林寒不梦，年深龟壳灼犹灵。
沈沈莫触蛇头毒，的的须明犀角星。
便与放开聊展手，那时相见望州亭。
挽适石门姊七绝四首 其三
张荣曾（清代）

刲股煎汤疗病姑，救亲遑自惜肌肤。惟能尽孝方能节，只可捐生不可污。
李司马桥了承高使君自成都回
杜甫（唐代）

向来江上手纷纷，三日成功事出群。

已传童子骑青竹，总拟桥东待使君。
次韵静师仁叟山居 其二
叶椿（宋代）

雪磴苔深人到稀，养成疏懒类顽痴。半阴寒绿雨晴日，满地落红春尽时。

天籁入松疑鼓瑟，怨禽啼月认吹篪。新篁绕舍绿阴合，静对清流好赋诗。
唐多令 其四
刘辰翁（宋代）

日落紫霞洲。兰舟稳放流。玉虹仙、如在黄楼。何必锦袍吹玉笛，听欸乃、数声秋。

赤壁舞涛头。周郎还到不。倚西风、袅袅余愁。唤起横江飞道士，来伴我、月中游。
舟至湖心，望豫章西山云起，风雨骤至
杨万里（宋代）

横洲送我忽俱还，四顾无边已惨颜。
雪浪撞天吞几子，抛云将雨起西山。
一声霹雳从空下，万丈金蛇掣斗间。
舟子惊呼总无色，平生忠信且今番。
偈颂十二首
释安永（宋代）

经年不跨云门路，逐浪随波恁麽去。
而今老大复痴憨，归来且作村庵主。
跨瞎驴，挝毒鼓，
百战场中偃文武。从教临济拨动烟尘，
沩仰互为队伍，列伍位枪旗，
布三玄戈弩。不消咳嗽一声，
直下一时败露。
杂诗二十七首
曹勋（宋代）

款段扬鞭过雨村，沙平步稳转山根。
好花一簇墙头见，深院谁家尚掩门。
浦阳十景 其二 白石湫云
吴莱（元代）

独上南山最上头，朝隮一点便成湫。岩腰动石风初起，海眼输泉雨欲流。

蜥蜴含珠光照夜，丰隆卷铁黑沉秋。明当去挟骑笼叟，直到扶桑第几洲。
题画瓜
聂大年（明代）

翠实离离引蔓秋，西风凉露满林丘。
东门尚有闲田地，千载无人说故侯。
琐窗寒 其二 闻舅氏南山先生讣，次前韵
叶昌炽（清代）

一昔人天，渭阳情重，怆然泪下。甥舅齐年，束发同骑竹马。

到中年哀乐偏多，养生桐梓忘拱把。最伤心母氏，同怀七子，遂无存者。

忆平头笼烛，每短巷相从，辄逾深夜。一廛聊寄，缝腋依然儒雅。

何田家一院荆华，临风俄见三株谢。信彭殇自古难齐，水𢇍为陵泻。
以橘赠湖州李公择
陈舜俞（宋代）

去著登山屐，梦归清霅门。
亲尝霜后橘，思侑府中樽。
为问林间路，曾过水畔村。
人言封境近，往往被公恩。
代梅所戏答正仲用韵赠管城子二绝
舒岳祥（宋代）

离离漠漠总牢愁，仰面书空一幅秋。
比似羲皇元未画，何须小楷作蝇头。
梅花集句 其十九
李龏（金朝）

栗里先生花夹门，且寻诗社著诗勋。莫嫌春浅花房小，春在枝头已十分。
满庭芳 赠淳化染何先生
马钰（金朝）

染家为作，闲闲思忖。讲些是非试听。揽下绫罗纨绮，满椿一甑。缘甚炼教伤熟，为惜他、颜色故恁。染轴发，更须碾砑，且图光莹。抛散水浆无限，遇人来、取要即当便认。解了瑕头缠缚，自然见姓。恰如修行一著，无萦系、可观真性。常清静，显神光，灿汕有准。
丑奴儿
周邦彦（宋代）

香梅开后风传信，绣户先知。雾湿罗衣。冷艳须攀最远枝。

高歌湿管吹遥夜，看即分披。已恨来迟。不见娉婷带雪时。
井陉
刘涛（宋代）

寒压岁峥嵘，山阴日少晴。败眠鸡小梗，劝坐火多情。

便面堪长路，牵头破老兵。谁教恋升斗，尽室此途行。
追念将使叔
王炎（宋代）

青山横白云，野色极潇洒。
见者必属目，实相在其下。
此翁强健时，门外无车马。
夫岂固绝交，欲与无可者。
独我时扣关，辞色颇相假。
玄禅到佛祖，妙句近风雅。
万事已陈迹，哀思泪盈把。
即之不复见，去之不忍舍。
优婆塞何为，酌水日奠斝。
三径草易荒，悲风绕松槚。
遣兴
吴汝弌（宋代）

疏松碎明月，密竹筛清风。
亲交昔与别，若谓行相从。
延企邈不昔，音容随想生。
谅彼亦耿耿，飞爽留空形。
援琴不能寐，意乃多於声。
晤言岂无偶，眷眷讵可忘。
思老试壮
朱元璋（明代）

因过雕鞍见马肥，迎风振鬛试霜蹄。
试将旧日弓弯看，箭入弦来月样齐。